Meer vrae as antwoorde oor Mzansi-orkesBongani Tembe, uitvoerende hoof van die orkes (Foto: Friends of the Johannesburg Philharmonic Orchestra/Facebook) Die Mzansi Nasionale Filharmoniese Orkes (NFO), die Nasionale Kunsteraad (NKR) en die departement van sport, kuns en kultuur het Vrydag aan die parlementêre komitee verslag gedoen oor die samestelling van dié orkes. Veronica van Dyk, die DA se adjunk-skaduminister vir sport, kuns en kultuur, sê die Demokratiese Alliansie is besorg oor die gebrek aan deursigtigheid van die R54 miljoen wat die NKR aan die orkes toegeken het. Van Dyk sê die afwesigheid van ŉ lewensvatbaarheidstudie waarvoor R1 miljoen van belastingbetalers se geld geoormerk is, en die gebrek aan getuienis dat professionele musikante en orkesadministrateurs inderdaad gekonsulteer is, is ook kommerwekkend. Die ontstaan van die orkes was ingesluit in die hersiene witskrif oor kuns, kultuur en erfenis wat die kabinet in Augustus 2018 goedgekeur het. “Daar was egter nie enige besonderhede oor die Mzansi-NFO in die departement se jaarlikse prestasieplan nie en die portefeuljekomitee oor sport, kuns en kultuur is ook nie in kennis gestel van die samestelling van die orkes nie.” Van Dyk sê Vrydag se voorlegging saam met die uitvoerende hoof van die orkes, Bongani Tembe, was “baie vaag met bitter min nuwe inligting”. “Dit laat ons met meer vrae as antwoorde.” Die DA het al die afgelope paar maande tevergeefs soveel as moontlik inligting probeer bekom oor die Mzansi-NFO. “Die DA glo die R54 miljoen kon baie beter aangewend geword het vir die bestaande orkeste in die land – veral sonder ŉ behoorlike sakeplan vir die nuwe orkes en hoe die geld aangewend word. Bongani Tembe het geweier om die komitee se vrae te beantwoord oor wat hy as persoonlik beskou, ondanks die feit dat die orkes met openbare geld gefinansier word.” Van Dyk voeg by die kuns- en kultuurbedryf het baie gely onder minister Nathi Mthethwa en die ANC – veral tydens die Covid-19-pandemie. “Ons kan nie toelaat dat nog belastingbetalergeld by die drein afgegooi word met nóg ŉ onsuksesvolle projek nie.” Ondanks die DA se tallose vrae is die meeste nie geantwoord nie. “Omdat daar nie enige duidelike antwoorde was nie, sal die DA die komitee nader om die feite skriftelik te bekom. Ons sal die saak najaag totdat die hele proses rondom die Mzansi-NFO deursigtig is. Ons hou die Mzansi Nasionale Filharmoniese Orkes (NFO), die Nasionale Kunsteraad (NKR) en die departement van sport, kuns en kultuur aanspreeklik.”